**Paziņojums masu medijiem**

**25.02.2016.**

**Palielinoties pieņemto lēmumu skaitam par OCTA atlīdzību izmaksām, būtiski pieaudzis arī izmaksu apjoms**

**Pēdējos gados OCTA nozarē nemainīgi palielinājies gan pieņemto lēmumu skaits par apdrošināšanas atlīdzības izmaksām, gan arī kopējā izmaksāto atlīdzību summa. Ja 2012.gadā kopā tika pieņemti 35 475** **lēmumi par atlīdzību izmaksām, tad 2015.gadā šis apjoms palielinājies par 18,5% (42 044 lēmumi). Savukārt izmaksāto atlīdzību apjoms pieaudzis vēl straujāk – no 31,76 milj. EUR (22,32 milj. LVL) 2012.gadā uz 41,29 milj. EUR pērn, jeb palielinājums par 30%. Tajā pat laikā pērn veiktā aptauja liecina, ka lielākajai daļai autoīpašnieku ir vājas zināšanas tieši par zaudējumu veidiem un atlīdzībām, tādēļ LTAB izveidojis infografiku, lai ikvienam interesentam būtu iespējams iepazīties gan ar OCTA jomā paredzētajiem atlīdzību veidiem, gan ar jaunākajiem (2015.gada) datiem par OCTA atlīdzībām (skat. infografiku relīzes pielikumā).**

Straujākais apdrošināšanas atlīdzību izmaksu apjoms novērojams tieši pērn, kad salīdzinājumā ar 2014.gadu, izmaksāto atlīdzību summa pieauga par 14,5%. “Šis būtiskais pieaugums saistīts gan ar ievērojamu vidējās atlīdzības pieaugumu, gan ar pieaugošo atlīdzību apmēru personām nodarītajos zaudējumos – tajā skaitā nemateriālajos zaudējumos,” skaidro Latvijas Transportlīdzekļu apdrošinātāju biroja valdes priekšsēdētājs Juris Stengrevics. Viņš atzīmē, ka gadu no gada proporcionāli palielinās tieši personām nodarīto zaudējumu atlīdzību apmērs. Ja 2012.gadā tie bija 12,5% no kopējā atlīdzību apjoma, tad pērn atlīdzībās par personai nodarītajiem zaudējumiem tika izmaksāti 16,7 %.

“Interesanti, ka salīdzinājumā ar desmit gadus veciem rezultātiem, varam secināt, ka izmaksāto atlīdzību apjoms pieaudzis gandrīz divkārt – 21,94 milj. EUR (15,42 milj. LVL) 2005.gadā pret 41,29 milj. EUR pērn. Tikmēr pieņemto lēmumu skaits audzis nedaudz lēnāk – 30 394 pirms desmit gadiem pret 42 044 pērn, kas apliecina, ka ievērojami palielinājies tieši vidējās atlīdzības apmērs,” norāda J.Stengrevics.

LTAB valdes priekšsēdētājs arī atzīmē, ka lielākajai daļai autoīpašnieku ir salīdzinoši vājas zināšanas tieši par zaudējumu veidiem un atlīdzībām, kādas sedz OCTA apdrošinātāji, tādēļ ir būtiski skaidrot un informēt autoīpašniekus ne vien par OCTA iegādes nepieciešamību, bet arī par to, kādi zaudējumu veidi tiek segti no OCTA polises. “Pērnā gada izskaņā LTAB veiktā aptauja parādīja, ka vairums joprojām uzskata, ka OCTA sedz tikai zaudējumus par transportlīdzekļa bojājumiem vai bojāeju un tikai retais zina, ka apdrošinātāji kompensē valstij arī tos izdevumus, kas radušies par izmaksātajiem pabalstiem un pensijām saistībā ar CSNg cietušajiem vai bojā gājušajiem," stāsta J.Stengrevics, piebilstot, ka LTAB izveidotā infografika uzskatāmi parāda OCTA atlīdzību veidus un izmaksātās summas 2015.gadā.

*Papildus informācija*

*LTAB sabiedrisko attiecību konsultants*

*Gints Lazdiņš*

*Tālr: +371 29442282, E-pasts: gints@olsen.lv*